钦定古今图书集成/理学汇编/经籍典/第075卷 > 礼记 > 《祭义》
## 钦定古今图书集成/理学汇编/经籍典/第075卷 > 礼记 > 《祭义》

昔者，圣人建阴阳天地之情，立以为《易》。《易》抱龟南面，
天子卷冕北面，虽有明知之心，必进断其志焉，示不
敢专以尊天也。善则称人，过则称己，教不伐以尊贤
也。

〈疏〉“立以为《易》”者，圣人谓伏羲文王之属，兴建阴阳天地之情，仰观天文，俯察地理，立此阴阳以作《易》，即今时《易》也。《三易》者，《连山》《归藏》，《周易》。杜子春云：《连山》，《宓戏》，《归藏》，黄帝。郑作《易赞》云：“夏曰《连山》，殷曰《归藏》，周曰《周易》。”